Μητροπολίτης Ατλάντας Σεβαστιανός

Ο Μητροπολίτης Σεβαστιανός (κατά κόσμον Σκορδαλλός, Πάνω Ζώδεια, 1955) είναι Ελληνοκύπριος θεολόγος και ιεράρχης του Οικουμενικού Πατριαρχείου, ο οποίος διατελεί Μητροπολίτης Ατλάντας από το 2024.

 Βιογραφικά στοιχεία 
Ο Μητροπολίτης Σεβαστιανός γεννήθηκε στην Πάνω Ζώδεια της Λευκωσίας στην Κύπρο, το 1955. 

Φοίτησε στο Οικονομικό Γυμνάσιο Μόρφου. Αποφοίτησε από τη Θεολογική Σχολή του Εθνικού και Καποδιστριακού Πανεπιστημίου Αθηνών το 1978. Το 1979, με υποτροφία του Παγκοσμίου Συμβουλίου Εκκλησιών μετέβη στις Ηνωμένες Πολιτείες, φοίτησε στο Columbia Theological Seminary και το Πανεπιστήμιο Έμορυ και έλαβε μεταπτυχιακό τίτλο σπουδών θεολογίας με ειδικότητα στην ποιμαντική ψυχολογία. Κατά τα έτη 1982-1984, πραγματοποίησε μεταπτυχιακές σπουδές στην ποιμαντική ψυχολογία στο Vanderbilt University στο Νάσβιλ και στο Middle Tennessee State University. Μαθήτευσε και έλαβε ανωτάτη πιστοποίηση στην κλινική ποιμαντική εκπαίδευση από το Caraway Methodist Medical Center στο Μπέρμιγχαμ της Αλαμπάμα.

Στις 17 Ιανουαρίου 1974 χειροτονήθηκε διάκονος από τον Μητροπολίτη Μόρφου Χρύσανθο. Ως διάκονος υπηρέτησε κοντά στον Μητροπολίτη Μόρφου Χρύσανθο (1974), στον Ιερό Ναό Αγίου Γεωργίου της Ακαδημίας Πλάτωνος (1975) και στον Ιερό Ναό Αγίου Νικολάου στα Κάτω Πατήσια (1976-1978). Στις 4 Μαρτίου 1978 χειροτονήθηκε Πρεσβύτερος από τον Επίσκοπο Τροπαίου Γρηγόριο και υπηρέτησε στο Νότιγχαμ της Αγγλίας, στον Ιερό Ναό Αγίας Τριάδος-Τιμίου Σταυρού στο Μπέρμιγχαμ της Αλαμπάμα (1980-1982), στον Ιερό Ναό των Αγίων Κωνσταντίνου και Ελένης-Τιμίου Σταυρού στο Χάντσβιλ στην ίδια πολιτεία (1982-1984 και 1989-1993), στον Ιερό Μητροπολιτικό Ναό Παναγίας της Καθολικής Λεμεσού (1984-1988), στον Ιερό Ναό Μεταμορφώσεως του Σωτήρος Μαριέτα της Τζόρτζια (1993-2004) και στον Ιερό Καθεδρικό Ναό Αγίου Νικολάου Τάρπον Σπρινγκς της Φλόριντα (2004-2006).

Την 1η Ιουνίου 2006, με απόφαση του Αρχιεπισκόπου Αμερικής Δημητρίου διορίστηκε Αρχιγραμματέας της Ιεράς Επαρχιακής Συνόδου της Ιεράς Αρχιεπισκοπής Αμερικής και ταυτόχρονα ανέλαβε πνευματικός σύμβουλος της Φιλοπτώχου της Ιεράς Αρχιεπισκοπής Αμερικής.

Στις 17 Δεκεμβρίου 2011 χειροτονήθηκε στον Ιερό Καθεδρικό Ναό Αγίας Τριάδος Μανχάταν τιτουλάριος επίσκοπος Ζήλων, βοηθός της Ιεράς Αρχιεπισκοπής Αμερικής.

Στις 6 Ιουλίου 2017, η Ιερά Επαρχιακή Σύνοδος της Ιεράς Αρχιεπισκοπής Αμερικής, επέλεξε και προέταξε τον Σεβαστιανό κατά τη διαδικασία συγκρότησης του τριπροσώπου για την Ιερά Μητρόπολη Σικάγου. Ωστόσο, στις 7 Φεβρουαρίου 2018, η Αγία και Ιερά Σύνοδος του Οικουμενικού Πατριαρχείου εξέλεξε νέο μητροπολίτη Σικάγου τον Αρχιμανδρίτη Ναθαναήλ Συμεωνίδη.

Στις 19 Οκτωβρίου 2018, μετά από έγκριση σχετικού αιτήματός του, η Ιερά Επαρχιακή Σύνοδος της Ιεράς Αρχιεπισκοπής Αμερικής ενέκρινε τη μετάθεσή του στην Ιερά Μητρόπολη Ατλάντας, ως βοηθός του οικείου μητροπολίτη Αλεξίου. 

Στις 2 Δεκεμβρίου 2024, εξελέγη από την Αγία και Ιερά Σύνοδος του Οικουμενικού Πατριαρχείου Μητροπολίτης Ατλάντας. Ενθρονίστηκε στις 25 Ιανουαρίου 2025, στον Ιερό Καθεδρικό Ναό Ευαγγελισμού της Θεοτόκου στην Ατλάντα.

 Παραπομπές 

Κατηγορία:Μητροπολίτες Ατλάντας